CELEX: 32016R0935
Language: lt
Date: 2016-06-08 00:00:00
Title: 2016 m. birželio 8 d. Komisijos įgyvendinimo reglamentas (ES) 2016/935 dėl tam tikrų prekių klasifikavimo Kombinuotojoje nomenklatūroje

14.6.2016   
            
            
               LT
            
            
               Europos Sąjungos oficialusis leidinys
            
            
               L 155/16
            
         KOMISIJOS ĮGYVENDINIMO REGLAMENTAS (ES) 2016/935
   2016 m. birželio 8 d.
   dėl tam tikrų prekių klasifikavimo Kombinuotojoje nomenklatūroje
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 57 straipsnio 4 dalį ir 58 straipsnio 2 dalį,
   kadangi:
   
               (1)
            
            
               siekiant užtikrinti, kad Tarybos reglamento (EEB) Nr. 2658/87 (2) priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;
            
         
               (2)
            
            
               Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, visiškai ar iš dalies sudarytai remiantis Kombinuotąja nomenklatūra arba ją papildančiai subpozicijų dalimis, kad būtų galima taikyti tarifinio reguliavimo ir kitas su prekyba prekėmis susijusias priemones;
            
         
               (3)
            
            
               laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;
            
         
               (4)
            
            
               reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos turėtojas galėtų remtis dar tam tikrą laikotarpį, kaip nustatyta Reglamento (ES) Nr. 952/2013 34 straipsnio 9 dalyje. Tas laikotarpis turėtų būti trys mėnesiai;
            
         
               (5)
            
            
               šiame reglamente nustatytos priemonės atitinka Muitinės kodekso komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.
   2 straipsnis
   Šio reglamento nuostatų neatitinkančia privalomąja tarifine informacija, vadovaujantis Reglamento (ES) Nr. 952/2013 34 straipsnio 9 dalimi, galima remtis dar tris mėnesius nuo šio reglamento įsigaliojimo dienos.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. birželio 8 d.
      
         
            Komisijos vardu
         
         
            Pirmininko pavedimu
         
         Stephen QUEST
         
            Mokesčių ir muitų sąjungos generalinis direktorius
         
      
   
   
      (1)  OL L 269, 2013 10 10, p. 1.
   
      (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).
   
      PRIEDAS
      
                  Prekių aprašymas
               
               
                  Klasifikavimas (KN kodas)
               
               
                  Motyvai
               
            
                  (1)
               
               
                  (2)
               
               
                  (3)
               
            
                  Gaminys, kurį sudaro metalizuota polietilentereftalato (PET) plėvelė, naudojama kaip žaliava aliuminio pigmentui gaminti, ir kuriam būdingos šios savybės:
                  
                              —
                           
                           
                              jį sudaro bent aštuoni ne mažesnio kaip 99,8 % grynumo aliuminio sluoksniai;
                           
                        
                              —
                           
                           
                              kiekvieno aliuminio sluoksnio optinis tankis ne didesnis kaip 3,0 D;
                           
                        
                              —
                           
                           
                              kiekvienas aliuminio sluoksnis atskirtas nuo kitų akrilato polimero sluoksniu;
                           
                        
                              —
                           
                           
                              kiekvieno aliuminio sluoksnio storis yra iki 30 nanometrų (0,03 μm);
                           
                        
                              —
                           
                           
                              aliuminio ir akrilato polimero sluoksniai yra su 12 μm storio PET (polietilentereftalato) plėvelės pagrindu.
                           
                        Gaminys pateikiamas rulonais, kurių plėvelės ilgis yra iki 50 000  metrų.
               
               
                  7616 99 90 
               
               
                  Klasifikuojama vadovaujantis Kombinuotosios nomenklatūros 1, 3 (b punktu) ir 6 bendrosiomis aiškinimo taisyklėmis ir 7616 , 7616 99  ir 7616 99 90  KN kodus atitinkančiais prekių aprašymais.
                  Gaminys nelaikytinas spaudos folija ir nepriskirtinas 3212  pozicijai, nes jis nėra sudarytas iš metalo miltelių, aglomeruotų rišikliu, arba iš metalo ar pigmento, nusodinto ant pagrindo, ir nėra naudojamas atspaudams uždėti. Todėl, vadovaujantis 32 skirsnio 6 pastaba, produktas nėra spaudos folija.
                  Kadangi PET plėvelė yra ant abiejų jos pusių uždėtų aliuminio ir akrilato polimero sluoksnių struktūrinis pagrindas, ji nenulemia esminio gaminio požymio. Esminį gaminio požymį nulemia aliuminis. Todėl gaminys nelaikytinas folija iš poliesterio ar plastiko ir nepriskirtinas 3920  ar 3921  pozicijai.
                  Vadovaujantis 76 skirsnio 1 pastabos d punktu, 7607  pozicijai priskiriamos folijos, sudarytos tik iš vieno aliuminio sluoksnio su, pavyzdžiui, plastiko pagrindu. Gaminio struktūra sudėtingesnė, nes jį sudaro keli aliuminio sluoksniai, vienas nuo kito atskirti akrilato polimero sluoksniais, uždėtais ant tos struktūros viduryje esančios PET pagrindo plėvelės. Taigi gaminys taip pat nelaikytinas aliuminine folija su plastiko pagrindu ir nepriskirtinas 7607  pozicijai.
                  Todėl jis laikytinas kitu aliuminio gaminiu ir jam priskirtinas KN kodas 7616 99 90 .